
Návrh uznesenia
k Informatívnej správe o výsledkoch ukončených a stave rozpracovaných kontrol od 15.10.2025 do 25.11.2025
Mestské zastupiteľstvo mesta Trnava po prerokovaní:
Berie na vedomie
Informatívnu správu o výsledkoch ukončených a stave rozpracovaných kontrol od 15.10.2025 do 25.11.2025.

Dôvodová správa
V súlade s § 18f ods. 1 písm. d) zákona SNR č. 369/1990 Zb. o obecnom zriadení v znení neskorších predpisov predkladám Mestskému zastupiteľstvu mesta Trnava informatívnu správu o výsledkoch ukončených a stave rozpracovaných kontrol od 3.9.2025 do 14.10.2025.
Plán kontrolnej činnosti útvaru hlavného kontrolóra na obdobie od 1.7.2025 do 31.12.2025 bol schválený uznesením č. 768/2025 na 16. riadnom zasadnutí Mestského zastupiteľstva mesta Trnava konanom dňa 24.6.2025.
Pri vyhotovení tejto správy vzhľadom na množstvo ako aj rozsah a zložitosť jednotlivých prípadov sú uvedené iba všeobecné a tie najnutnejšie údaje, ktoré charakterizujú kontrolný postup a výsledok kontroly.
Správa je písaná tak, aby bol dodržaný zákon č. 18/2018 Z.z. o ochrane osobných údajov a o zmene a doplnení niektorých zákonov v znení neskorších predpisov, ako aj ustanovenia § 27 zákona o finančnej kontrole a audite a o zmene a doplnení niektorých zákonov v znení neskorších predpisov.
Podľa zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov je kontrola skončená dňom zaslania správy z kontroly. Ak kontrola zistila nedostatky, je najskôr vypracovaný návrh správy z kontroly. V prípade, že povinná osoba nepodá námietky k zisteným nedostatkom, k navrhnutým odporúčaniam na nápravu zistených nedostatkov a na odstránenie príčin ich vzniku, k lehote na predloženie písomného zoznamu prijatých opatrení a k lehote na splnenie prijatých opatrení uvedených v návrhu správy z kontroly, je následne vyhotovená správa z kontroly. V prípade, ak povinná osoba podá námietky, kontrola preverí ich opodstatnenosť, opodstatnené námietky zohľadní v správe a pri neopodstatnených námietkach uvedie zdôvodnenie, ktoré oznámi povinnej osobe v správe. Správa z kontroly je vyhotovená aj v prípade, keď neboli zistené nedostatky. Jednotlivé správy z kontrol sú v komplexnej forme založené a archivované na Útvare hlavného kontrolóra mesta Trnava.
Informatívna správa o výsledkoch ukončených a stave rozpracovaných kontrol od 15.10.2025 do 25.11.2025
[bookmark: _Hlk211236417]Kontrola č. 15/2025
Kontrola dodržiavania zmluvných podmienok vyplývajúcich zo Zmluvy o službách vo verejnom záujme vo vnútroštátnej pravidelnej mestskej autobusovej doprave na území mesta Trnava vrátane kontroly podkladov k vyúčtovaniu výkonov za rok 2024. 
Cieľom kontroly je zistiť správnosť vyúčtovania finančných prostriedkov poskytnutých z rozpočtu mesta na zabezpečenie dopravnej obslužnosti na území mesta linkami mestskej autobusovej dopravy, overiť objektívny stav kontrolovaných skutočností a ich súlad so zmluvnými podmienkami vyplývajúcimi zo Zmluvy o službách vo verejnom záujme vo vnútroštátnej pravidelnej mestskej autobusovej doprave na území mesta Trnava. Povinnou osobou je ARRIVA Trnava a.s., Nitrianska 5, Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:
1. Zmluva o službách vo verejnom záujme vo vnútroštátnej pravidelnej mestskej autobusovej doprave na území mesta Trnava v znení platných dodatkov pre rok 2024.
2. Kontrola ekonomickej oprávnenosti úplných vlastných nákladov a výnosov podľa položiek dopravcu za rok 2024 - porovnanie zmluvne dohodnutých podmienok so skutočnosťou.
V súčasnosti je kontrola v štádiu rozpracovanosti.
Kontrola č. 16/2025
Kontrola príjmov a výdavkov súvisiacich s akciou Advent v Trnave 2024 na Mestskom úrade v Trnave. 
Cieľom kontroly je overiť objektívny stav kontrolovaných skutočností a ich súlad so všeobecne záväznými právnymi predpismi a vnútornými aktmi riadenia so zameraním na dodržiavanie zákonnosti, hospodárnosti a efektívnosti. Povinnou osobou je Mestský úrad v Trnave, Trhová 3, Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:
1. Rozpočet akcie Advent v Trnave 2024 – príjmy, výdavky, saldo.
2. Kontrola účtovných dokladov akcie Advent v Trnave 2024.
3. Kontrola príjmov akcie Advent v Trnave 2024.
4. Kontrola výdavkov akcie Advent v Trnave 2024.
V súčasnosti je kontrola v štádiu rozpracovanosti.
Kontrola č. 17/2025
Kontrola príjmov a výdavkov súvisiacich s akciou Advent v Trnave 2024 na Správe majetku mesta Trnava, p.o.
Cieľom kontroly bolo preveriť objektívny stav kontrolovaných skutočností a ich súlad so všeobecne záväznými právnymi predpismi a vnútornými aktmi riadenia so zameraním na dodržiavanie zákonnosti, hospodárnosti a efektívnosti. Kontrolované obdobie boli roky 2024 a 2025
Kontrola bola uskutočnená v súlade so zákonom č. 369/1990 Zb. o obecnom zriadení v znení neskorších predpisov v dňoch od 27.10.2025 do 4.11.2025 podľa jednotlivých bodov kontrolného postupu:
1. [bookmark: _Hlk214972103]Rozpočet akcie Advent v Trnave 2024 
1. [bookmark: _Hlk214974005]Kontrola účtovných dokladov akcie Advent v Trnave 2024
1. Kontrola príjmov akcie Advent v Trnave 2024
1. Kontrola výdavkov akcie Advent v Trnave 2024.
1. Rozpočet akcie Advent v Trnave 2024
Mestské zastupiteľstvo mesta Trnavy (ďalej MZ) na zasadnutí dňa 30.4.2024 uznesením MZ č. 449/2024 bod 1. písm. a) schválilo Organizačné zabezpečenie akcie Advent v Trnave 2024 (ďalej Organizačné zabezpečenie), Všeobecné zásady na organizačné zabezpečenie akcie ADVENT v Trnave 2024 a rozpočet akcie pre rozpočtový rok 2024 a 2025. Súčasťou materiálu bol aj cenník „Nájomné za predajné zariadenia a služby spojené s nájmom na celé obdobie počas akcie ADVENT v Trnave 2024“, ktoré vyberá Správa majetku mesta Trnava, p.o. (ďalej len „Platby“). Akcia Advent v Trnave 2024 (ďalej len „Advent 2024“) sa konala od 29.11.2024 do 22.12.2024 a organizátormi akcie bolo Mesto Trnava, Správa majetku mesta Trnava, p.o. a Zaži v Trnave – Mestské kultúrne stredisko (ďalej len „Zaži“).
Za riaditeľa Organizačnej skupiny akcie Advent 2024 (ďalej len „riaditeľ“) bola schválená v súlade s uznesením MZ č. 449/2024 bod 1. písm. d) z dňa 30.4.2024, vedúca odboru komunálnych služieb Mestského úradu v Trnave. Následne riaditeľ vymenoval v súlade s bodom 1 Organizačného zabezpečenia ďalších 11 členov Organizačnej skupiny akcie Advent 2024 (ďalej len „OS“). Za povinnú osobu boli menovaní 3 členovia OS. 
Povinná osoba  mala v zmysle Organizačného zabezpečenia Advent 2024 zabezpečiť nasledovné činnosti: 
„SMMT zabezpečuje prenájom predajných zariadení a služby spojené s prenájmom počas akcie ADVENT v Trnave 2024 v zmysle schváleného Organizačného zabezpečenia akcie ADVENT v Trnave 2024.S vybratými predajcami uzatvorí SMMT nájomnú zmluvu na predajné zariadenie, v prípade vlastného predajného zariadenia zmluvu o poskytnutí služieb. Následne vydá Mesto Trnava povolenie na predaj na všetky dni konania akcie ADVENT v Trnave 2024.SMMT zabezpečuje vyberanie nájomného a platieb za poskytnuté služby od účastníkov akcie podľa schváleného Organizačného zabezpečenia akcie ADVENT 2024.Všetci predajcovia platia peňažnú kauciu za poškodenie zapožičaného mestského stánku. Túto sumu SMMT vráti do 60 dní po skončení akcie predajcovi v prípade zanechania stánku v bezchybnom stave. Pri predajcoch jedál a nápojov je požadovaná aj peňažná kaucia na čistotu. Túto sumu SMMT vráti do 60 dní po skončení akcie predajcovi v prípade zanechania čistého verejného priestranstva. V prípade znečistenia verejných priestranstiev, napr. mastné fľaky na dlažbe, vylievanie nečistôt do dažďových vpustov a pod., resp. neporiadku v okolí stánkov s vyššie uvedeným sortimentom, SMMT dotknutému predajcovi ním uhradenú kauciu na čistotu nevracia.“
Podľa predloženého Osvedčenia o živnostenskom oprávnení OU-TT-OZPI-2020/038643-2, vydaného 19.10.2020 má SMMT povolenie na vykonávanie živnosti vo viacerých bodoch, dôležité pri tejto kontrole je uviesť, že má oprávnenie na organizovanie športových, kultúrnych a iných spoločenských podujatí, prenájom hnuteľných vecí a správu trhoviska, tržnice, príležitostného trhu.
2. Kontrola účtovných dokladov akcie Advent v Trnave 2024
Ku kontrole boli predložené a skontrolované všetky účtovné doklady, ktoré sa týkali akcie Advent 2024 a preukazovali zrealizované finančné operácie. Doložené boli najmä objednávkami, faktúrami, zmluvami, dokladmi z registračnej pokladne, Uskutočnenie každej finančnej operácie bolo preukázané záznamom na výpise z účtov v banke. 
Kontrolou bolo zistené, že účtovné doklady obsahovali všetky náležitosti podľa § 10 zákona č. 431/2002 Z. z. o účtovníctve v znení neskorších predpisov (ďalej „zákon o účtovníctve“). Účtovné záznamy boli preukázateľné a spĺňali všetky náležitosti podľa zákona o účtovníctve. Jednotlivé účtovné prípady boli evidované prehľadne v časovom slede ako boli uskutočnené.
Každá finančná operácia bola ešte pred jej uskutočnením overená zodpovednými zamestnancami základnou finančnou kontrolou podľa zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších zmien a doplnkov.
3. Kontrola príjmov akcie Advent v Trnave 2024
Činnosť spojená s prenájmom stánkov na akcii Advent 2024 bola v SMMT vykonávaná v rámci podnikateľskej činnosti.
Príjmy SMMT na Advent 2024 boli rozpočtované na rok 2024 v čiastke 191 235,00 eur, na rok 2025 v čiastke 10 000,00 eur, t. j. spolu na akciu Advent 2024 v čiastke 201 235,00 eur.
	Príjmy 
	Rok 2024
	Rok 2024 skutočnosť
	Rok 2025
	Rok 2025 skutočnosť
	Plnenie rozpočtu v %
	Plnenie
Rozpočtu
v %

	Príjmy z vlastníctva
	114 513,00
	131 880,00
	0,00
	0,00
	+ 17 367,00
	115,16%

	Poplatky za predaj služieb
	76 722,00
	45 899,00
	0,00
	0,00
	· 30 823,00
	59,84%

	Ostatné príjmy (Vratka DPH)
	0,00
	0,00
	10 000,00
	5 306,91
	· 4 693,09
	53,07%

	Spolu 
	191 235,00
	177 779,00
	10 000,00
	5 306,91
	· 18 149,09
	90,94%


Z uvedeného prehľadu príjmov akcie Advent 2024 je zrejmé, že reálna skutočnosť príjmov bola nižšia ako plánované príjmy, schválené v rámci rozpočtu akcie Advent 2024.
Povinná osoba sa k tomu vyjadrila nasledovne:
„Poplatky za predaj služieb: Nakoľko nie je organizátorom resp. riaditeľkou akcie Advent v Trnave vopred fixne určený počet predajcov v jednotlivých cenových kategóriách, nie je vopred možné ani predikovať celkové príjmy SMMT. Finálny výber, a teda aj skladba predajcov v jednotlivých kategóriách, sa realizuje v októbri daného roku, materiál spolu s rozpočtom sa schvaľuje už v apríli daného roku. Až po finalizovaní vybraných predajcov v jednotlivých predajných a cenových kategóriách je možné vypočítať celkové príjmy SMMT, t. j. s polročným oneskorením. Každý rok je zoznam záujemcov iný a nie vždy je možné „skopírovať“ skladbu a počty v jednotlivých kategóriách a ani dodržať počty a zloženie predajcov v daných kategóriách podľa predchádzajúceho kalendárneho roku.
Ostatné príjmy (vratky DPH): ich výška sa odvíja od skutočnej výšky výdavkov.“
Príjmy akcie Advent 2024 z kontroly boli tvorené príjmami z prenájmu zariadení a predajného miesta, v súlade so schváleným uznesením MZ. Príjem bol preukázaný účtovnými dokladmi a výpisom z účtu z banky.
Spoločnosť GARIANT s.r.o. dostala povolenie k zriadeniu trhového miesta v stánku mesta so sortimentom občerstvenie. SMMT so spoločnosťou uzatvorila zmluvu, na základe ktorej poskytovali na akcii Advent 2024 Služby občerstvenia a jedlá a nápoje na priamu konzumáciu. Dňa 14.12.2024 bol zamestnanec GARIANT s.r.o. prichytený pri hrubom porušení zmluvy, ktoré spočívalo v porušení povinnosti nájomcu neumývať nádoby používané v rámci ekologického vratného systému nádob vlastnými silami, ani prostredníctvom akéhokoľvek iného subjektu odlišného od spoločnosti CupSystem, s.r.o. alebo jej dodávateľa. Ku dňu 18.12.2024 bolo zrušené povolenie na zriadenie trhového miesta a zaslané Odstúpenie od zmluvy o nájme predajného miesta – Advent 2024. SMMT vrátilo predajcovi zálohu za predajný stánok v hodnote 330,00 eur. 
4. Kontrola výdavkov akcie Advent v Trnave 2024
Výdavky Advent 2024 boli rozpočtované na roky 2024 a 2025 spolu v čiastke 191 990,00 eur, pričom finančné vyjadrenie bolo uvedené pre každý rok zvlášť.
Na základe predložených dokladov bolo zistené čerpanie výdavkov na Advent 2024 nasledovne:
	Výdavky 
	Rozpočet 
uzn. MZ 449/2024
roky 2024 a 2025
	Skutočnosť 2024
zistená kontrolou
	Skutočnosť 2025
zistená kontrolou
	Skutočnosť 
zistená kontrolou
spolu
	Skutočný rozdiel 
proti rozpočtu
	Plnenie
rozpočtu v %

	Pripojovacie poplatky, montáž a demontáž elek. rozvodov, pohotovosť
	35 000
	26 939,92
	-
	26 939,92
	-  8 060,08
	76,97 %

	Spotreba elektrickej energie
	13 000
	-
	9 471,00
	9 471,00
	-  3 529,00
	72,85 %

	Zber a likvidácia odpadu
	16 000
	9 617,13
	· 
	9 617,13
	-  6 382,87
	60,11 %

	Čistenie lokality
	8 000
	2 341,44 
	-
	2 341,44
	-  5 658,56
	29,27 %

	Dovoz, odvoz, montáž, demontáž stánkov a zariadení
	18 000
	13 104,00
	-
	13 104,00
	-  4 896,00
	72,80 %

	Prenájom skladovej haly na uskladnenie stánkov
	14 000
	13 073,76
	-
	13 073,76
	- 926,24
	93,46 %

	Materiál - drobné opravy
	5 000
	1 214,19
	-
	1 214,19
	-  3 785,81
	24,28 %

	Elektroinštalačný materiál pre vlastné stánky (rozvodné skrine a podružné merače)
	7 000
	2 988,46
	-
	2 988,46
	-  4 011,54
	42,69 %

	mzdové výdavky - pohotovosť, mzdy a odmeny zamestnancom
	20 000
	2 980,00
	5 393,03
	8 373,03
	- 11 626,97
	41,87 %

	Poistné vo výške 34,95%
	6 990
	988,37
	-
	988,37
	-  6 001,63
	14,14 %

	Úhrada DPH
	33 000
	28 557,73
	-
	28 557,73
	-  4 442,27 
	86,54 %

	Úhrada Dane z príjmu
	16 000
	-
	15 954,54
	15 954,54
	-  45,46
	99,72 %

	Výdavky spolu
	191 990,00
	101 805,00
	30 818,57
	132 623,57
	- 59 366,43
	69,04 %


Z uvedeného prehľadu výdavkov akcie Advent 2024 je zrejmé, že skutočné čerpanie výdavkov bolo v percentuálnom vyjadrení 69,04 % z rozpočtovaných výdavkov akcie Advent 2024. V rámci jednotlivých položiek schváleného rozpočtu to bolo v niektorých prípadoch čerpanie výdavkov v sume menšej ako polovica rozpočtovanej sumy, konkrétne od 14,14 % do 42,69 %. Kontrolná skupina si vyžiadala stanovisko povinnej osoby, z akého dôvodu vznikol tak výrazný rozdiel medzi rozpočtovanými a skutočnými výdavkami.
Povinná osoba sa vyjadrila, že: „Rozpočtovali sme jednotlivé sumy už niekedy vo februári 2024 z dôvodu skoršieho predkladania materiálu Advent 2024 už v apríli. 
Pripojovacie poplatky, montáž a demontáž elek. rozvodov, pohotovosť – rozpočtovanú sumu sa nám podarilo znížiť následným vyjednávaním o cene už s vybraným uchádzačom v septembri. Neboli sme spokojní s pôvodným navýšením jeho cien. 
Spotreba elektrickej energie - Spotrebu elektrickej energie nie je možné v cenách vopred presne stanoviť, nakoľko zmluva medzi dodávateľom a spotrebiteľom (SMMT) nie je založená na fixnej cene elektrickej energie, my nakupujeme za spotové ceny.
Zber a likvidácia odpadu – tu veľmi pomohol novozavedený zálohovaný zber pohárov kde prišli k zníženiu objemu odpadu a tiež sme znížili frekvenciu vývozu kde nám klesli aj platby za služby v odpadovom hospodárstve. 
Čistenie lokality. –už po týždni sme rozviazali spoluprácu s dodávateľom na základe neuspokojivého plnenia zákazky a ďalej sme pokračovali s čistením vlastnými zamestnancami. 
Dovoz a odvoz stánkov – na začiatku roka 2024 nám dodávateľ nevedel garantovať či vôbec bude schopný zohnať subdodávateľa na prevoz stánkov (kamiónová preprava a VZV vodiči) a preto sme si radšej dali +25 % finančnú rezervu pre prípad hľadania nových dodávateľov.
Prenájom skladovej haly na uskladnenie stánkov - výdavok SMMT - nemá dopad na rozpočet mesta - V pláne rozpočtu akcie uvažujeme o prípadnej inflácii alebo iných nepredvídaných poplatkoch, ktoré si súkromný prenajímateľ skladových priestorov môže voči nájomníkom uplatniť/ účtovať. 
Materiál - drobné opravy - Vzhľadom na stav a vek predajných zariadení nie je možné presne vopred predvídať, koľko a akého materiálu sa minie na ich opravu resp. uvedenie do prevádzkyschopného stavu na akciu Advent
Elektroinštalačný materiál pre vlastné stánky (rozvodné skrine a podružné merače) - Máme skúsenosti s premiestňovaním stánkov, resp. so zmenou mapy, usporiadania stánkov a s dodatočnými požiadavkami na pripojenie zariadení, čo malo v minulosti za následok značné výdavky v tejto položke. Predvídať skutočnosť nie je na 100% možné.
Úhrada DPH - Výška položky sa odvíja od objemu tržieb a nákupov materiálu a služieb. Na výške vlastnej daňovej povinnosti DPH sa prejavil prenos daňovej povinnosti, uplatnenie zníženej sadzby dane a podiel oslobodených plnení.
Daň z príjmu - Výška položky sa odvíja od výšky dosiahnutého hospodárskeho výsledku po zohľadnení daňovo uznaných a neuznaných nákladov.
Mzdové výdavky – pohotovosť - Skutočné výdavky sú nižšie v dôsledku nižšej spotreby pracovných síl a presunov zamestnancov medzi strediskami počas roka. Časť zamestnancov vykonávala práce pre domovské strediská, kde sa ich mzdové výdavky reálne prejavili. Popri týchto činnostiach zamestnanci vykonávali aj práce súvisiace so strediskom Advent.
Poistné vo výške 34,95% - Výška položky sa odvíja od mzdových výdavkov.“
Skontrolované boli platobné poukazy, vystavené na základe uzatvorených zmlúv, objednávok a faktúr. Kontrolná skupina konštatovala, že všetky úhrady boli doložené výpismi z účtov. 
Výdavková položka Mzdové výdavky – pohotovosť, mzdy a odmeny zamestnancom je vyrátaná zodpovedným zamestnancom alikvotne na základe predložených dochádzkových listov od zamestnancov, ktorí vykonávali úkony súvisiace so zabezpečením chodu Advent 2024. 
Povinná osoba kontrolnej skupine predložila výkazy mzdových nákladov a výkazy odmien týkajúcich sa Advent 2024 rozdelené na november a december 2024. 
Výkazy mzdových výdavkov obsahujú celkový počet odpracovaných hodín v SMMT a podiel práce na akcií Advent 2024 v % u jednotlivých pracovníkov, následne z čoho im je vyrátaná mzda priradená akcií. 
Vo výkazoch odmien je taktiež celkový počet odpracovaných hodín v SMMT a podiel práce na akcií Advent 2024 v % ich zdôvodnenie, že zamestnanci sa v období od 01.08.2024 do 31.12.2024 podieľali na organizácií a realizácií akcie Advent 2024. S týmito konkrétnymi štyrmi zamestnancami neboli uzatvorené individuálne dohody pre Advent 2024. Táto povinnosť im vyplýva priamo z pracovnej zmluvy, kde je v Článku IV. uvedené miesto výkonu práce zamestnanca prevádzka zamestnanca – „Priemyselný park v Trnave, Priemyselná 5, 917 01 Trnava, Mestský zimný štadión Trnava, Spartakovská 1/B, 917 01 Trnava, Trojičné námestie, 917 01 Trnava a ostatné prevádzky Správy majetku mesta Trnava p. o. podľa príkazov a potrieb zamestnávateľa.“
Kontrolná skupina konštatuje, že ani jedna položka výdavkov nepresiahla sumu schválenú rozpočtom pre Advent 2024 pre SMMT a výdavky uvedené vo Vyhodnotení Advent 2024, ktoré predložilo SMMT obsahovo korešpondujú s výdavkami schválenými uznesením MZ č. 449/2024 zo dňa 30.04.2024.
Vývoj výdavkov SMMT, pri zabezpečovaní činností súvisiacich s akciou Advent za roky 2022 – 2024 (podkladom je vyhodnotená skutočnosť za predchádzajúci rok uvedená v materiáloch do MZ pri schvaľovaní Advent 2024 na príslušný rok nasledovne):
	
	
	Advent 2022
	Advent 2023
	Advent 2024

	1.
	Pripojovacie poplatky, montáž a demontáž elekt. rozvodov, pohotovosť
	36 899,54 
	24 495,02
	26 939,92 

	2.
	Spotreba elektrickej energie
	15 886,80
	10 839,00
	9 471,00

	3.
	Zber a likvidácia odpadu
	14 831,43
	12 678,43
	9 617,13

	4.
	Čistenie lokality
	11 884,00
	5 382,72
	2 341,44

	5.
	Dovoz, odvoz, montáž, demontáž stánkov a zariadení
	32 100,00
	13 080,00
	13 104,00

	6.
	Prenájom skladovej haly na uskladnenie stánkov
	
	
	13 073,76

	7.
	Materiál - drobné opravy
	
	2 702,38
	1 214,19

	8.
	Elektroinštalačný materiál pre vlastné stánky (rozvodné skrine a podružné merače)
	
	4 226,49
	2 988,46

	9.
	mzdové výdavky - pohotovosť, mzdy a odmeny zamestnancom
	
	4 858,20
	2 980

	10.
	Poistné vo výške 34,95%
	
	
	988,37

	11.
	Úhrada DPH
	
	32 622,45
	28 557,73

	12.
	Úhrada Dane z príjmu
	
	21 492,70
	15 954,54

	
	Spolu
	100 601,77
	132 377,39
	132 623,57




Podľa uvedeného porovnania jednotlivých rokov môžeme sledovať pri položkách 1 až 5 klesajúcu tendenciu. Položka prenájmu skladovej haly na uskladnenie stánkov pribudla do rozpočtu až v roku 2024. V roku 2022 neboli výdavky položiek 6 - 12 v rozpočte SMMT.
Pri kontrole neboli zistené žiadne nedostatky. Správa z kontroly bola vyhotovená dňa 31.10.2025. Kontrola bola ukončená v súlade so zákonom č. 357/2015 Z. z. o finančnej kontrole a audite a o zmene a doplnení niektorých zákonov dňom odovzdania Správy z kontroly č. 17/2025 povinnej osobe dňa 5.11.2025.
Kontrola č. 18/2025
Kontrola príjmov a výdavkov súvisiacich s akciou Advent v Trnave 2024 v Zaži v Trnave – Mestské kultúrne stredisko.
Cieľom kontroly bolo preveriť objektívny stav kontrolovaných skutočností a ich súlad so všeobecne záväznými právnymi predpismi a vnútornými aktmi riadenia so zameraním na dodržiavanie zákonnosti, hospodárnosti a efektívnosti. Kontrolované obdobie boli roky 2024 a 2025.
Kontrola bola uskutočnená v súlade so zákonom č. 369/1990 Zb. o obecnom zriadení v znení neskorších predpisov v dňoch od 17.9.2025 do 7.11.2025, s prerušením podľa jednotlivých bodov kontrolného postupu:
1. Rozpočet akcie Advent v Trnave 2024 – príjmy, výdavky, saldo
2. Kontrola účtovných dokladov akcie Advent v Trnave 2024
3. Kontrola transferov od zriaďovateľa na akciu Advent v Trnave 2024
4. Kontrola výdavkov akcie Advent v Trnave 2024
Počas kontroly boli zistené nasledovné skutočnosti:
1. Rozpočet akcie Advent v Trnave 2024 - príjmy, výdavky, saldo.
Mestské zastupiteľstvo mesta Trnavy (ďalej len „MZ“) na zasadnutí dňa 30.4.2024 uznesením MZ č. 449/2024 v bode 1. schválilo Organizačné zabezpečenie akcie Advent v Trnave 2024 (ďalej len „Organizačné zabezpečenie“), Všeobecné zásady na organizačné zabezpečenie akcie ADVENT v Trnave 2024 a rozpočet akcie pre rozpočtový rok 2024 a 2025. Akcia Advent v Trnave 2024 (ďalej len „Advent 2024“) sa konala od 29.11.2024 do 22.12.2024 a organizátormi akcie bolo mesto Trnava, Správa majetku mesta Trnava, p.o. a Zaži v Trnave – Mestské kultúrne stredisko (ďalej len „Zaži v Trnave“.
Za riaditeľa Organizačnej skupiny akcie Advent 2024 (ďalej len „riaditeľ“) bola schválená v súlade s uznesením MZ č. 449/2024 bod 1. písm. d) zo dňa 30.4.2024 vedúca odboru komunálnych služieb Mestského úradu v Trnave. Následne riaditeľ vymenoval v súlade s bodom 1 Organizačného zabezpečenia ďalších 11 členov Organizačnej skupiny akcie Advent 2024 (ďalej len „OS“). Za povinnú osobu boli do OS menovaní 3 členovia. 
V nasledovnej tabuľke sú uvedené schválené výdavky na akciu Advent 2024 týkajúce sa Zaži v Trnave podľa jednotlivých konkrétnych položiek rozpočtu. pre porovnanie je uvedená aj skutočnosť akcie Advent 2023, ktorá bola súčasťou predloženého materiálu do MZ (Organizačného zabezpečenia Advent 2024 – časť Rozpočet Advent 2024).
v eur
	výdavky
	skutočnosť
Advent 2023
	schválený rozpočet Advent 2024
uzn. MZ č. 449 z 30.4.2024

	
	
	rok 2024
	rok 2025

	Propagácia, inzercia, tlač, plagáty
	6 028,12
	8 000,00
	

	Poplatky SOZA
	1 920,00
	
	2 500,00

	Kultúrny program umelci
	59 182,06
	34 000,00
	

	Kultúrny program -materiálno-technické zabezpečenie
	
	35 000,00
	

	Dohody a odmeny organizačným pracovníkom + poistné vo výške 34,95 %
	2 500,00
	
	2 500,00

	Výdavky po rokoch
	69 630,18
	77 000,00
	5 000,00

	Spolu výdavky Zaži v Trnave na Advent 2024
	
	82 000,00




Z uvedeného prehľadu vyplýva, že výdavky pre príspevkovú organizáciu Zaži v Trnave na akciu Advent 2024 boli schválené nielen v rámci príspevku v roku 2024, ale aj v rámci príspevku v roku 2025. 
V schválenom rozpočte mesta Trnava na rok 2024 sa však tieto výdavky nenachádzali v rámci príspevku určenom povinnej osobe. Až následne MZ uznesením č. 504/2024 zo 17.9.2024 schválilo Rozpočtové opatrenie mestského zastupiteľstva č. 5, ktorým bol schválený z programu 10 MLÁDEŽ, ŠPORT A KULTÚRA, Podprogramu 10.3 KULTÚRA - príspevok na bežné výdavky pre Zaži v Trnave na Advent v čiastke 77 000,00 eur, ktoré sa týkali výdavkov rozpočtového roku 2024.
Výdavky vo výške 5 000,00 eur týkajúce sa Adventu 2024, avšak rozpočtované už vo výdavkoch roku 2025 boli schválené v rámci Rozpočtu mesta Trnava na rok 2025 uznesením MZ č. 589/2024 z 10.12.2024. Konkrétne v Programe 10: MLÁDEŽ, ŠPORT A KULTÚRA, v Podprograme 10.3 KULTÚRA Vianočné trhy – doplatok Advent za predchádzajúci rok pre PO Zaži v Trnave.
V Záverečnom účte mesta Trnava za rok 2024 schválenom uznesením MZ č. 658/2025 z 15.4.2025 bolo v časti 8. Údaje o hospodárení príspevkových organizácií zhodnotené aj hospodárenie príspevkovej organizácie Zaži v Trnave. Konkrétne v podprograme 10.3 KULTÚRA bola v rámci bežných transferov uvedená informácia, že v rozpočtovom roku 2024 boli na danú akciu vyčerpané finančné prostriedky v sume 77 000,00 eur, ktoré boli použité na výdavky súvisiace s kultúrnymi podujatiami v rámci Adventných trhov 2024.
Tak ako z prehľadu schválených výdavkov na akciu Advent 2024, ktoré sa týkali Zaži v Trnave podľa jednotlivých konkrétnych položiek rozpočtu vyplynulo, že výdavky na kultúrny program boli v roku 2023 uvedené v jednej položke a v roku 2024 (aj r. 2022) boli rozdelené do dvoch položiek, a to kultúrny program a materiálno technické zabezpečenie. Povinná osoba v zdôvodnení uviedla, že „v prvom rade je pokus o zvýšenie prehľadnosti jednotlivých nákladových položiek. Zároveň však je to systém práce a prístupu k organizovaniu jednotlivých podujatí, ktorý má každý zo zamestnancov mierne iný... „
Bežný transfer z rozpočtu zriaďovateľa v súvislosti s akciou Advent 2024 bol rozpočtovaný na rok 2024 v čiastke 77 000,00 eur a na rok 2025 v čiastke 5 000,00 eur, t. j. spolu na akciu Advent 2024 v čiastke 82 000,00 eur. Prehľad uvádza nasledovná tabuľka.
	Bežný transfer zriaďovateľa
(účel)
	Poskytnutý
v súlade
s uzn. MZ zo dňa
	Suma
v eurách
	Dátum prijatia na účet
povinnej osoby

	Advent 2024 
– kultúrne podujatia
	č. 449/2024 z 30.4.2024
a č. 504/2024 zo 17.9.2024
	77 000,00
	30.9.2024

	Advent 2024
 – na poplatky SOZA
	č. 449/2024 z 30.4.2024 
a č. 589/2025 z 10.12.2024
	2 500,00
	22.1.2025

	Advent 2024 
– na odmeny
	č. 449/2024 z 30.4.2024 a č. 589/2025 z 10.12.2024
	2 500,00
	24.7.2025

	Spolu
	
	82 000,00
	


Na základe predložených dokladov bolo zistené čerpanie výdavkov na Advent 2024 nasledovne:
	P.
č.
	Položka
	Rozpočet
	Skutočnosť 2024
zistená kontrolou
	Skutočnosť
2025
zistená kontrolou
	Skutočnosť 
zistená kontrolou
spolu
	Skutočný rozdiel 
proti rozpočtu
	Plnenie
rozpočtu v %

	1
	Propagácia, inzercia, tlač, plagáty
	8 000,00
	6 571,92
	· 
	6 571,92
	0,00
	100,00

	3
	Kultúrny program umelci 
	34 000,00
	35 643,28
	· 
	35 643,28
	
	

	4
	Kultúrny program -materiálno-technické zabezpečenie
	35 000,00
	34 784,90
	· 
	34 784,90
	
	

	2
	Poplatky SOZA
	2 500,00
	· 
	2 232,00
	2 232,00
	-268,00
	89,28

	5
	Dohody a odmeny organizačným pracovníkom + poistné vo výške 34,95 %
	2 500,00
	· 
	2 500,00
	2 500,00
	0,00
	100,00

	
	Výdavky spolu
	82 000
	77 000,00
	4 732,00
	81 732,00
	-268,00
	99,67


[bookmark: _Hlk52459336]Kontrolou bolo zistené, že okrem uvedených výdavkov financovaných z transferu z rozpočtu zriaďovateľa, povinná osoba vynaložila v súvislosti s akciou Advent 2024 aj ďalšie finančné prostriedky v sume 1 478,00 eur z vlastných príjmov. Išlo o výdavky na honoráre za hudobné vystúpenia, samozdanenie (úhrada DPH – zbor Brno), personálne služby, catering pre účinkujúcich.
2. Kontrola účtovných dokladov Advent 2024
Kontrolná skupina skontrolovala všetky účtovné doklady, ktoré sa týkali akcie Advent 2024. Predložené boli objednávky, faktúry, zmluvy, rámcové dohody, doklady z registračnej pokladne. Uskutočnenie každej finančnej operácie bolo preukázané záznamom na výpise z účtov v banke. 
Kontrolou bolo zistené, že účtovné doklady obsahovali všetky náležitosti podľa § 10 zákona č. 431/2002 Z. z. o účtovníctve v znení neskorších predpisov (ďalej len „zákon o účtovníctve“). Účtovné záznamy boli preukázateľné a jednotlivé účtovné prípady boli evidované prehľadne v časovom slede ako boli uskutočnené.
Každá finančná operácia bola ešte pred jej uskutočnením overená zodpovednými zamestnancami základnou finančnou kontrolou podľa zákona č. 357/2015 Z.z. o finančnej kontrole a audite a o zmene a doplnení niektorých zákonov v znení neskorších zmien a doplnkov.
3. Kontrola transferov od zriaďovateľa na akciu Advent v Trnave 2024
Príjem každého transferu od zriaďovateľa bol preukázaný účtovným dokladom, ktorým bol výpis z účtu z banky, zároveň bola vykonaná aj základná finančná kontrola bežného transferu od mesta Trnava, ktorý bol schválený uznesením MZ na konkrétny účel a v konkrétnej výške.
4. Kontrola výdavkov akcie Advent v Trnave 2024
Výdavky Zaži v Trnave realizované z prvého transferu v čiastke 77 000,00 eur boli použité, tak ako to uvádza tabuľka vyššie, v rámci nasledovných položiek rozpočtu:
· propagácia, inzercia, tlač, plagáty – 6 571,92 eur, 
· kultúrny program umelci – 35 621,83 eur,
· kultúrny program – 34 806,25 eur.
Skontrolované boli platobné poukazy, ktoré boli vystavené na základe uzatvorených 17 zmlúv, 2 rámcových zmlúv, 43 objednávok, 50 faktúr a 12 dokladov z registračných pokladníc, všetky úhrady boli doložené výpismi z účtov.
Súčasťou Organizačného zabezpečenia Advent 2024, ktoré schválilo MZ, boli aj presné lokality, kde sa mali konať kultúrne podujatia, konkrétne: Trojičné námestie, Hlavná ulica a Západné krídlo Radnice. 
Kontrolou bolo zistené, že z bežného transferu určeného na kultúrny program a tiež na jeho materiálno-technické zabezpečenie povinná osoba financovala aj výdavky na realizáciu podujatí, ktoré sa konali v iných lokalitách, neuvedených v schválenom Organizačnom zabezpečení, konkrétne:
· 4 divadielka pre deti konané v Synagóge,
· výstava na Divadelnej ulici,
· zabezpečenie toaliet pre akciu Stredovek na námestí sv. Mikuláša.
Povinná osoba, ako príspevková organizácia, použila na financovanie výdavkov súvisiacich s akciou Advent 2024 aj finančné prostriedky z vlastných príjmov a to na akcie a podujatia, ktoré sa konali v rámci lokality schválenej MZ. V uznesení MZ bolo uvedené, že MZ poveruje riaditeľa akcie Advent v Trnave 2024 aj schválením drobných zmien pri organizácii akcie, súvisiacich so zabezpečením bezproblémového priebehu akcie. V zmysle uvedeného je možné považovať opísané lokality, o ktoré sa rozšírilo realizovanie kultúrneho programu akcie Advent 2024 o drobné zmeny, avšak nebolo preukázané, že ich schválil riaditeľ akcie.
Kontrolná skupina preto odporúča, aby sa dodržiavalo Organizačné zabezpečenie, ktoré je schválené MZ a v prípade, ak je potrebné uskutočniť drobné zmeny súvisiace s bezproblémovým zabezpečením priebehu akcie, preukázať ich schválenie riaditeľom akcie.
Druhý transfer Zaži v Trnave v čiastke 2 500,00 eur bol použitý na úhradu poplatkov SOZA (výmer autorských honorárov) v zmysle hromadnej licenčnej zmluvy na akciu Adventné trhy 2024 z 9.12.2024. Faktúra č. 2241127252 z 19.12.2024 v čiastke 2 232,00 eur bola povinnej osobe doručená 8.1.2025 a v ten deň bola uhradená. Rozdiel medzi transferom zriaďovateľa a skutočnosťou v čiastke 268,00 eur bol 23.10.2025 zaslaný na účet zriaďovateľa. 
Pri kontrole bolo zistené, že v materiáli 16.MZ konaného 24.6.2025 „Advent v Trnave 2025“ v časti Rozpočet pre akciu Advent v Trnave 2025 (strana 15, 16) nebola v časti Skutočnosť za akciu Advent 2024 premietnuté správna informácia o poplatku za SOZA; uvedená bola celková výška poskytnutého transferu v čiastke 2 500,00 eur.
Tretí transfer Zaži v Trnave v čiastke 2 500,00 eur schválený na pokrytie odmien organizačným pracovníkom Zaži v Trnave + poistné vo výške 34,95%, spolu v čiastke 2 500,00 eur. Podkladom pre priznanie odmien bolo písomné rozhodnutie riaditeľa povinnej osoby z 30.12.2024, ktorý obsahoval mená 5 zamestnancov povinnej osoby a výšku odmeny. Počas kontroly bolo zistené, že povinná osoba vyplatila pracovníkom odmeny a zrealizovala odvod poistného z vlastných finančných prostriedkov vo výplatnom termíne za mesiac 12/2024 a po prijatí bežného transferu zriaďovateľa ho v plnej výške preúčtovala.
Vzhľadom na skutočnosť, že transfer bol zriaďovateľom zaslaný a povinnou osobou prijatý 24.7.2025, informácia o jeho čerpaní nebola súčasťou údajov o skutočnom hospodárení Advent 2024, ktorý sa nachádzal v tabuľkovej verzii v materiáli do 16. MZ dňa 24.6.2025 – str. 15 a 16 – Rozpočet pre akciu Advent 2025.
[bookmark: _Hlk212467495]Pre porovnanie uvádzame vývoj výdavkov Zaži v Trnave pri zabezpečovaní činností súvisiacich s akciou Advent za roky 2022 – 2024 (podkladom je vyhodnotená skutočnosť za predchádzajúci rok uvedená v materiáloch do MZ pri schvaľovaní Advent na príslušný rok nasledovne):
	Položka
	2022
	2023
	2024

	propagácia, inzercia, tlač, plagáty
	5 563,62
	6 028,12
	6 571,92

	kultúrny program - umelci
	26 182,00
	60 762,06
	35 643,28

	kultúrny program – mat. tech. zabezpečenie
	34 260,00
	
	34 784,80

	poplatky SOZA
	3 480,00
	1 920,00
	2 232,00

	odmeny org. pracovníkom
	0,00
	2 500,00
	2 500,00

	Spolu 
	69 485,62
	71 210,18
	81 732,00


Uvedený vývoj nárastu výdavkov pri zabezpečení jednotlivých okruhov činností, prác, tovarov v rámci akcie Advent za roky 2022 – 2024 bol zo strany povinnej osoby zdôvodnený nasledovne:
· „komplexný rast cien dodávateľských služieb spôsobený infláciou,
· podujatie v roku 2023 malo dlhšie trvanie a tým pádom cena technického zabezpečenia a kultúrneho programu a personálu je vyššia,
· poplatky ako SOZA a pod. neurčujeme my, ale je nám vyrubená na základe produkcie ktorá je bookovaná v danom roku,
· z dôvodu veľkého dopytu a adekvátnej reakcie po poradách vedenia s organizačným tímom podujatie expandovalo o ďalšie programové aktivity ako - Adventne predstavenia v Synagóge, t.j. 4 víkendové predstavenia s ostatnými nákladmi na ich produkciu,
· je dlhodobým smerovaním organizačného tímu podujatie inovovať a prinášať nový obsah - orchester, alegorický sprievod, etc.
· novinkou v minulých rokoch je tiež rozvoj mladých talentov v oblasti vizuálneho umenia a spolupráca so ZUŠ v Trnave, ich aplikácia v rovine marketingu podujatia - Tvorba Adventných novín, galérie tvorby s adventnou tematikou - náklady na copywriting, tlač, distribúciu a grafického zalomenia.“
Odporúčanie navrhnuté na sprehľadnenie procesov tam, kde kontrola vidí priestor na zlepšenie:
1. Dodržiavať Organizačné zabezpečenie, ktoré je schválené MZ a v prípade, ak je potrebné uskutočniť drobné zmeny súvisiace s bezproblémovým zabezpečením priebehu akcie, preukázať ich schválenie riaditeľom akcie.
Správa z kontroly bola vyhotovená dňa 14.11.2025. Kontrola bola ukončená v súlade so zákonom č. 357/2015 Z. z. o finančnej kontrole a audite a o zmene a doplnení niektorých zákonov dňom odovzdania Správy z kontroly č. 18/2025 povinnej osobe dňa 19.11.2025.
Kontrola č. 19/2025
Kontrola plnenia opatrení prijatých na odstránenie nedostatkov zistených pri kontrole č. 3/2024 – Kontrola dohôd o prácach vykonávaných mimo pracovného pomeru v Základnej umeleckej škole v Trnave. 
Cieľom kontroly bolo preveriť skutočný stav v plnení opatrení prijatých na odstránenie zistených nedostatkov z predchádzajúcej kontroly. Kontrolované obdobie bolo od júna 2024 do času výkonu kontroly.
Kontrola bola uskutočnená v súlade so zákonom č. 369/1990 Zb. o obecnom zriadení v znení neskorších predpisov v dňoch od 28.10.2025 do 10.11.2025 podľa jednotlivých bodov kontrolného postupu:
1. Kontrolné zistenia a odporúčania na nápravu zistených nedostatkov a na odstránenie príčin ich vzniku uvedené v Správe z kontroly č. 3/2024
2. Stav plnenia prijatých opatrení povinnou osobou pri náprave zistených nedostatkov a odstránení príčin ich vzniku.
1. Kontrolné zistenia a odporúčania na nápravu zistených nedostatkov a na odstránenie príčin ich vzniku uvedené v Správe z kontroly č. 3/2024
[bookmark: _Hlk524607308]Kontrolné zistenia a odporúčania, ktoré vyplynuli z kontroly č. 3/2024:
Kontrolné zistenie č. 1: Povinná osoba v piatich prípadoch nepreukázala oboznámenie zamestnancov s právnymi predpismi a ostatnými predpismi vzťahujúcimi sa na prácu nimi vykonávanú, najmä s predpismi na zaistenie bezpečnosti a ochrany zdravia pri práci, čím nebolo dodržané ustanovenie § 224 ods. 2 písm. b) Zákonníka práce. 
Odporúčanie ku kontrolnému zisteniu č. 1: Pri uzatváraní dohôd oboznámiť zamestnancov s právnymi predpismi a ostatnými predpismi vzťahujúcimi sa na prácu nimi vykonávanú, najmä s predpismi na zaistenie bezpečnosti a ochrany zdravia pri práci, t. j. postupovať v súlade s § 224 ods.2 písm. b) Zákonníka práce.
Kontrolné zistenie č. 2: Povinná osoba neviedla evidenciu vykonanej práce u zamestnancov, ktorí vykonávajú prácu na základe Dohody o vykonaní práce (ďalej len „DoVP“), tak, aby v jednotlivých dňoch bola zaznamenaná dĺžka časového úseku, v ktorom sa práca vykonávala, čím nebolo dodržané ustanovenie § 224 ods. 2 písm. e) Zákonníka práce. 
Odporúčanie ku kontrolnému zisteniu č. 2: Viesť evidenciu vykonanej práce u zamestnancov, ktorí vykonávajú prácu na základe DoVP tak, aby v jednotlivých dňoch bola zaznamenaná dĺžka časového úseku, v ktorom sa práca vykonávala, t. j. postupovať v súlade s § 224 ods. 2 písm. e) Zákonníka práce. 
Kontrolné zistenie č. 3: Povinná osoba neviedla evidenciu pracovného času zamestnancov, ktorí vykonávajú prácu na základe Dohody o brigádnickej práci študentov (ďalej len „DoBPŠ“) a Dohody o pracovnej činnosti (ďalej len „DoPČ“) tak, aby bol zaznamenaný začiatok a koniec časového úseku, v ktorom zamestnanec vykonával prácu, čím nebolo dodržané ustanovenie § 224 ods. 2 písm. e) Zákonníka práce.
Odporúčanie ku kontrolnému zisteniu č. 3: Viesť evidenciu pracovného času zamestnancov, ktorí vykonávajú prácu na základe DoBPŠ a DoPČ tak, aby bol zaznamenaný začiatok a koniec časového úseku, v ktorom zamestnanec vykonával prácu, t. j. postupovať v súlade s § 224 ods. 2 písm. e) Zákonníka práce. 
Ďalšie odporúčania:
1. V DoVP uvádzať začiatok a koniec obdobia, v ktorom sa má pracovná úloha vykonať, čím bude jednoznačne určená doba, v ktorej sa má pracovná úloha vykonať, v súlade s § 226 ods. 2 Zákonníka práce. 
1. V DoBPŠ a DoPČ uvádzať začiatok a koniec doby, na ktorú sa dohoda uzatvára, čím bude jednoznačne určená doba, na ktorú sa dohoda uzatvára, v súlade s § 228 ods. 1 a § 228a ods. 3 Zákonníka práce.
1. Pri uzatváraní DoBPŠ a DoVP s učiteľmi uviesť, či ide o hodinovú sadzbu za vyučovaciu hodinu (45 minút) alebo o hodinovú sadzbu za bežnú hodinu (60 minút) 
2. Stav plnenia prijatých opatrení povinnou osobou pri náprave zistených nedostatkov a odstránení príčin ich vzniku
Povinná osoba bola podľa § 21 ods. 3 písm. d) a e) zákona o finančnej kontrole povinná prijať opatrenia a predložiť písomný zoznam prijatých opatrení na nápravu zistených nedostatkov a na odstránenie príčin ich vzniku v lehote do 10.5.2024. Písomný zoznam opatrení prijatých na nápravu zistených nedostatkov a na odstránenie príčin ich vzniku predložila povinná osoba na útvar hlavného kontrolóra mesta Trnava listom zo dňa 9.5.2024, t. j. v stanovenej lehote.
V predmetnom liste bolo uvedené:
„Na základe správy z kontroly č. 3/2024 riaditeľstvo ZUŠ Mikuláša Schneidera – Trnavského prijíma nasledovné opatrenia na odstránenie zistených nedostatkov:“
Opatrenie č. 1 ku kontrolnému zisteniu č. 1:
[bookmark: _Hlk130376410]„V súlade s ustanovením § 224 ods. 2 pís. b) Zákonníka práce, pri podpise dohôd budeme preukázateľne oboznamovať zamestnanca s právnymi predpismi a ostatnými predpismi vzťahujúcimi sa na prácu nimi vykonávanú, najmä s predpismi na zaistenie bezpečnosti a ochrany zdravia pri práci.“
Opatrenie č. 2 ku kontrolnému zisteniu č. 2:
„Budeme dohliadať na vedenie evidencie vykonanej práce zamestnancov, ktorí vykonávajú prácu na základe DoVP, aby v jednotlivých dňoch bola zaznamenaná dĺžka časového úseku, v ktorom sa práca vykonávala v súlade s ustanovením § 224 ods. 2 pís. b) Zákonníka práce.“
Opatrenie č. 3 ku kontrolnému zisteniu č. 3:
„Pri vyplácaní platu za DoBPŠ a DoPČ budeme dôsledne kontrolovať evidenciu pracovného času vo výkaze odučených hodín tak, aby bol zaznamenaný začiatok a koniec časového úseku, v ktorom zamestnanec vykonával prácu, čím budeme dodržiavať ustanovenie § 224 ods. 2 pís. b) Zákonníka práce.“
Plnenie opatrení prijatých na základe výsledkov z kontroly č. 3/2024 a ich uplatňovanie v procese uzatvárania dohôd o prácach vykonávaných mimo pracovného pomeru bolo pri kontrole č. 19/2025 overené na 6 dohodách o pracovnej činnosti a 1 dohode o brigádnickej práci študenta, t. j. na všetkých dohodách uzatvorených od júna 2024 do času výkonu kontroly. 
Ku kontrole bola povinnou osobou predložená „Evidencia dohôd o prácach mimo pracovného pomeru za rok 2024“ a „Evidencia dohôd o prácach mimo pracovného pomeru za rok 2025“, (ďalej len „evidencia“). Predložená evidencia obsahovala poradové číslo dohody, dobu, na ktorú bola dohoda uzatvorená, typ dohody, meno a priezvisko zamestnanca vykonávajúceho prácu alebo činnosť. 
Predmetom predložených dohôd bolo: 
· vyučovanie hry na klavír
· vyučovanie hry na gitaru.
Pri predložených DoPČ a DoBPŠ bol vedený „výkaz odučených hodín pedagogického zamestnanca“ za jednotlivé mesiace (ďalej len „evidencia pracovného času“). Evidencia pracovného času obsahovala meno a priezvisko zamestnanca, druh vykonávanej činnosti, dátum, čas začiatku a konca výkonu práce, celkový počet odpracovaných hodín za jednotlivé dni a mesačný sumár odpracovaného času, čo bolo v súlade s § 224 ods. 2 písm. e) Zákonníka práce.
Opatrenie č. 3 ku kontrolnému zisteniu č. 3 bolo splnené.
Nakoľko v kontrolovanom období nemala povinná osoba uzatvorenú žiadnu DoVP nebolo možné preveriť dodržiavanie opatrenia č. 2 ku kontrolnému zisteniu č. 2. 
Kontrolou bolo ďalej zistené, že vo všetkých uzatvorených dohodách bola riadne dohodnutá práca, na ktorú sa dohoda uzatvára, dohodnutá odmena za vykonanú prácu, rozsah pracovného času a doba, na ktorú sa dohoda uzatvára, čo bolo v súlade s § 228 ods. 1 Zákonníka práce.
Kontrolná skupina odporúča povinnej osobe v uzatvorených dohodách uvádzať, či pri dohodnutej odmene za vykonanú prácu ide o sadzbu za vyučovaciu hodinu (45 minút) alebo bežnú hodinu (60 minút). 
Kontrolou bolo ďalej zistené, že každý zamestnanec bol riadne oboznámený s predpismi vzťahujúcimi sa na vykonávanie jeho práce, najmä s predpismi na zaistenie bezpečnosti a ochrany zdravia pri práci. Táto skutočnosť bola uvedená aj priamo v dohode ako jej neoddeliteľná súčasť, čím bola dodržaná povinnosť vyplývajúca z § 224 ods. 2 písm. b) Zákonníka práce.
Opatrenie č. 1 ku kontrolnému zisteniu č. 1 bolo splnené. 
Kontrolou bolo ale zistené, že vo viacerých prípadoch kontrolovaného obdobia nebol dodržaný časový limit na výkon práce, resp. pracovnej činnosti stanovený v Zákonníku práce.
V kontrolovanom období školského roku 2024/2025 došlo k prekročeniu stanoveného limitu pri dvoch DoPČ
· pri jednej dohode bol časový limit prekročený v mesiacoch november 2024, apríl 2025 a jún 2025
· pri druhej dohode v mesiacoch september, október, november a december v roku 2024 a január, február, marec, apríl v roku 2025
V kontrolovanom období školského roku 2025/2026 bolo zistené prekročenie stanoveného limitu pri jednej DoPČ, a to v mesiaci február dvakrát.
Kontrolné zistenie č. 1: V troch dohodách o pracovnej činnosti nebol dodržaný stanovený limit práce 10 hodín týždenne, čím nebolo dodržané ustanovenie § 228a ods. 1 písm. a) Zákonníka práce. 
Zistené nedostatky:
Kontrolné zistenie č. 1: V troch dohodách o pracovnej činnosti nebol dodržaný stanovený limit práce 10 hodín týždenne, čím nebolo dodržané ustanovenie § 228a ods. 1 písm. a) Zákonníka práce. 
Návrh odporúčaní na nápravu zistených nedostatkov a na odstránenie príčin ich vzniku:
Ku kontrolnému zisteniu č. 1: Zabezpečiť dodržiavanie ustanovenia § 228a ods. 1 písm. a) Zákonníka práce tým, že pri uzatváraní a evidovaní dohôd o pracovnej činnosti bude kontrolovaný rozsah vykonávanej práce tak, aby neprekročil limit 10 hodín týždenne.
Návrh ďalších odporúčaní:
Kontrolná skupina ďalej odporúča:
1. V uzatvorených dohodách vykonávaných mimo pracovného pomeru uvádzať, či pri dohodnutej odmene za vykonanú prácu ide o sadzbu za vyučovaciu (45 minút) alebo bežnú (60 minút) hodinu.
Povinná osoba nevzniesla námietky voči kontrolnému zisteniu. Správa z kontroly bola vyhotovená dňa 25.11.2025. Kontrola bola ukončená v súlade so zákonom č. 357/2015 Z.z. o finančnej kontrole a audite a o zmene a doplnení niektorých zákonov dňom odovzdania správy z kontroly č. 19/2025 povinnej osobe dňa 25.11.2025.
Kontrola č. 20/2025
Kontrola plnenia opatrení prijatých na odstránenie nedostatkov zistených pri kontrole č. 4/2024 – Kontrola dohôd o prácach vykonávaných mimo pracovného pomeru v Zariadení pre seniorov v Trnave. 
Cieľom kontroly bolo preveriť skutočný stav v plnení opatrení prijatých na odstránenie zistených nedostatkov z predchádzajúcej kontroly. Kontrolované obdobie bolo od júna 2024 do času výkonu kontroly.
Kontrola bola uskutočnená v súlade so zákonom č. 369/1990 Zb. o obecnom zriadení v znení neskorších predpisov v dňoch od 27.10.2025 do 4.11.2025 podľa jednotlivých bodov kontrolného postupu:
1. Kontrolné zistenia a odporúčania na nápravu zistených nedostatkov a na odstránenie príčin ich vzniku uvedené v Správe z kontroly č. 4/2024
2. Stav plnenia prijatých opatrení povinnou osobou pri náprave zistených nedostatkov a odstránení príčin ich vzniku.
1. Kontrolné zistenia a odporúčania na nápravu zistených nedostatkov a na odstránenie príčin ich vzniku uvedené v Správe z kontroly č. 4/2024
Kontrolné zistenia a odporúčania, ktoré vyplynuli z kontroly č. 4/2024:
Kontrolné zistenie č. 1: Z obsahu DoVP č. 1-3/21, 5-6/21, 1-3/22 a 2/23, teda v deviatich prípadoch, čo sa týka vymedzenia druhu práce je zrejmé, že zamestnanci vykonávali príležitostnú, druhovo opakujúcu sa činnosť. Takýto charakter práce zodpovedá podmienkam, ktoré Zákonník práce ustanovuje pre výkon prác na základe DoPČ (§ 228a Zákonníka práce) a nie DoVP, predmetom ktorej má byť práca vymedzená výsledkom. Postup povinnej osoby v týchto prípadoch nebol v súlade s § 223 ods. 1 Zákonníka práce.
Odporúčanie na nápravu zistených nedostatkov ku kontrolnému zisteniu č. 1: 
Pri uzatváraní dohôd o prácach vykonávaných mimo pracovného pomeru dôsledne zvážiť, čí ide o prácu vymedzenú konkrétnym výsledkom (DoVP) alebo o príležitostnú činnosť vymedzenú druhom práce (DoBPŠ, DoPČ) a na základe toho uzatvoriť konkrétny typ dohody.
Kontrolné zistenie č. 2: Pri DoVP č. 1/21, pomocné práce pri klientoch zamestnanec odpracoval za obdobie február až apríl 2021 spolu 391 hodín, čím nebol dodržaný § 226 ods. 1 Zákonníka práce, podľa ktorého „dohodu o vykonaní práce zamestnávateľ môže uzatvoriť s fyzickou osobou, ak rozsah práce (pracovnej úlohy), na ktorý sa táto dohoda uzatvára, nepresahuje 350 hodín v kalendárnom roku. Do rozsahu práce sa započítava aj práca vykonávaná zamestnancom pre zamestnávateľa na základe inej dohody o vykonaní práce“.
Odporúčanie na nápravu zistených nedostatkov ku kontrolnému zisteniu č. 2: 
Pri prácach vykonávaných na základe DoVP dôsledne dodržiavať maximálne stanovený počet hodín za rok, vymedzený v § 226 ods. 1 Zákonníka práce, podľa ktorého „dohodu o vykonaní práce zamestnávateľ môže uzatvoriť s fyzickou osobou, ak rozsah práce (pracovnej úlohy), na ktorý sa táto dohoda uzatvára, nepresahuje 350 hodín v kalendárnom roku. Do rozsahu práce sa započítava aj práca vykonávaná zamestnancom pre zamestnávateľa na základe inej dohody o vykonaní práce“.
Kontrolné zistenie č. 3: Povinná osoba neoverila súlad finančnej operácie so skutočnosťami uvedenými v § 6 ods. 4, čo nebolo v súlade s § 7 ods. 1 zákona o finančnej kontrole.
Odporúčanie na nápravu zistených nedostatkov ku kontrolnému zisteniu č. 3: 
Vždy overovať súlad každej finančnej operácie alebo jej časti so skutočnosťami uvedenými v § 6 ods. 4 zákona o finančnej kontrole.
Kontrolné zistenie č. 4: Povinná osoba neuviedla v dvoch prípadoch na dokladoch súvisiacich s finančnou operáciou podpis zamestnanca zodpovedného za odborné činnosti v organizácii, čo nebolo v súlade § 7 ods. 2 zákona o finančnej kontrole.
Odporúčanie na nápravu zistených nedostatkov ku kontrolnému zisteniu č. 4: 
Pri vykonávaní základnej finančnej kontroly uvádzať na dokladoch súvisiacich s finančnou operáciou všetky podpisy zamestnancov určených rozhodnutím štatutárneho orgánu organizácie.
Kontrolné zistenie č. 5: Povinná osoba pri vykonávaní základnej finančnej kontroly v zmysle zákona o finančnej kontrole uvádzala všetky tri možné vyjadrenia (v ich pozitívnom alebo negatívnom variante), pričom nevyčiarkla tie, ktoré boli irelevantné vzhľadom na vykonané overenie, čo nebolo v súlade s Metodickým usmernením sekcie auditu a kontroly Ministerstva financií SR č. MF/008005/2019-1411 platným od 5.4.2019 a Metodickým usmernením sekcie auditu a kontroly Ministerstva financií SR č. MF/006646/2022-1411 platným od 22.9.2022 k finančnej kontrole vykonávanej podľa zákona o finančnej kontrole.
Odporúčanie na nápravu zistených nedostatkov ku kontrolnému zisteniu č. 5: 
Pri uskutočňovaní základnej finančnej kontroly postupovať v súlade s Metodickým usmernením sekcie auditu a kontroly Ministerstva financií SR č. MF/006646/2022-1411 k finančnej kontrole vykonávanej podľa zákona o finančnej kontrole.
2. Stav plnenia prijatých opatrení povinnou osobou pri náprave zistených nedostatkov a odstránení príčin ich vzniku
Povinná osoba bola podľa § 21 ods. 3 písm. d) a e) zákona o finančnej kontrole povinná prijať opatrenia a predložiť písomný zoznam prijatých opatrení na nápravu zistených nedostatkov a na odstránenie príčin ich vzniku v lehote do 14.6.2024. Písomný zoznam opatrení prijatých na nápravu zistených nedostatkov a na odstránenie príčin ich vzniku predložila povinná osoba na útvar hlavnej kontrolórky mesta Trnava listom riaditeľky Zariadenia pre seniorov v Trnave (ďalej len „ZpS“) „Písomné oznámenie prijatých opatrení, ktoré vzišli z vykonanej kontrolnej činnosti v období od 26.4.2024-22.5.2024“ zo dňa 13.6.2024, t. j. v stanovenej lehote. 
Predmetné oznámenie obsahovalo nasledovné opatrenia: 
Opatrenie č. 1 ku kontrolnému zisteniu č. 1:
„Vzhľadom k celospoločenskému problému obsadiť do TPP požadované pracovné pozície (zdravotný personál, pomocné práce pri klientoch a iné..) a z dôvodu zabezpečenia plynulého chodu zariadenia, sme boli nútení pristúpiť k uzatvoreniu DoVP, nakoľko DoPČ je limitovaná 10h týždenne, čo bolo pre nás nepostačujúce. Z tohto dôvodu bude referentke PaM odporučené absolvovanie školenia, kde sa bude dotazovať na vyššie uvedenú problematiku.“
Opatrenie č. 2 ku kontrolnému zisteniu č. 2:
„Na základe zisteného, je od obdobia 10/2021, kedy som bola menovaná do funkcie štatutára ZpS, dodržiavaná legislatívna povinnosť v zmysle povoleného počtu odpracovaných hodín pri DoVP“
Opatrenie č. 3 ku kontrolnému zisteniu č. 3:
„Ústne upozornenie všetkých zamestnancov, zodpovedných za podpisovanie finančnej kontroly, na povinnosť dodržiavania všetkých úkonov pri realizácii finančnej kontroly a podpisov na finančnej kontrole.“
Opatrenie č. 4 ku kontrolnému zisteniu č. 4:
„Písomné upozornenie zamestnanca, zodpovedného za odborné činnosti v organizácii o potrebe uvádzať podpis na dokladoch súvisiacich s finančnou kontrolou a následnom overovaní. 
V 01/2024 sa aktualizovala IS o finančnej kontrole, tzn. že postupy realizovania finančnej kontroly sú už vykonávané podľa Metodického usmernenia MF SR.“
Opatrenie č. 5 ku kontrolnému zisteniu č. 5:
„V 01/2024 sa aktualizovala IS v ZpS o finančnej kontrole, tzn. že postupy realizovania finančnej kontroly sú už vykonávané podľa Metodického usmernenia MF SR.“
Plnenie opatrení prijatých na základe výsledkov z kontroly č. 4/2024 a ich uplatňovanie v procese uzatvárania dohôd o prácach vykonávaných mimo pracovného pomeru bolo pri kontrole č. 20/2025 overené na 10 dohodách o brigádnickej práci študenta, keďže povinná osoba v kontrolovanom období nemala uzatvorený iný typ dohody.
Povinná osoba predložila doklad „Evidencia dohôd o prácach vykonávaných mimo pracovného pomeru v zmysle § 22 zákona č. 311/2001 Z. z.“ (ďalej len „evidencia“) samostatne za rok 2024 a 2025 v poradí, v akom boli uzatvorené v súlade s § 224 ods. 2 písm. d) Zákonníka práce. Zákonník práce výslovne neustanovuje obsahové náležitosti takejto evidencie. Predložená evidencia obsahovala poradové číslo dohody o brigádnickej práci študenta (ďalej len „dohoda“), meno a priezvisko zamestnanca, druh uzatvorenej dohody, obdobie jej trvania a popis činnosti, resp. predmet dohody.
Predmetom predložených dohôd boli: 
· pomocné práce pri poskytovaní opatrovateľskej starostlivosti klientom zariadenia (dohoda č. 1/2024, č. 2/2024), 
· pomocné práce pri poskytovaní opatrovateľskej starostlivosti prijímateľom soc. služby (dohoda č. 2/2025, č. 3/2025, č. 6/2025),
· pomocné administratívne práce a práce v sklade na Stravovacom úseku (dohoda č. 3/2024, č. 4/2024, č. 1/2025),
· pomocné práce v kuchyni – pomocný kuchár (dohoda č. 5/2025),
· pomocné práce v kuchyni – pomocná kuchárka (dohoda č. 4/2025). 
Pri každej dohode bola vedená samostatná spisová dokumentácia, ktorá obsahovala okrem samotnej dohody nasledovné dokumenty: 
· Evidenciu pracovného času za jednotlivé mesiace
· Formulár - Osobný dotazník zamestnanca
· Oznámenie a čestné vyhlásenie odvodová odpočítateľná položka – študenti 
· Vyhlásenie na uplatnenie nezdaniteľnej časti základu dane na daňovníka a daňového bonusu
· Oboznámenie zamestnanca s Pracovným poriadkom
· Vyhlásenie o povinnosti zachovávať mlčanlivosť 
· Súhlas so spracovaním osobných údajov
· Informácie o spracúvaní osobných údajov 
· Potvrdenie o návšteve školy študenta 
· Všeobecné zásady bezpečného správania sa na pracovisku pre brigádnikov, študentov a ostatné osoby, ktoré nie sú v pracovnoprávnom vzťahu – oboznámenie zamestnanca s pravidlami BOZP
Kontrolná skupina skontrolovala predloženú spisovú dokumentáciu a konštatovala, že z evidencie pracovného času za jednotlivé mesiace bolo zrejmé, že zamestnanci vykonávali prácu v rozsahu najviac 20 hodín týždenne v priemere za celé obdobie, na ktoré bola uzatvorená príslušná dohoda, čo bolo v súlade s § 227 ods. 2 Zákonníka práce.
Evidencia pracovného času obsahovala meno a priezvisko zamestnanca, druh vykonávanej činnosti, dátum, čas začiatku a konca výkonu práce, celkový počet odpracovaných hodín za jednotlivé dni a mesačný sumár odpracovaného času, čo bolo v súlade s § 224 ods. 2 písm. e) Zákonníka práce.
Kontrolou bolo ďalej zistené, že vo všetkých uzatvorených dohodách bola riadne dohodnutá práca, na ktorú sa dohoda uzatvára, dohodnutá odmena za vykonanú prácu, rozsah pracovného času a doba, na ktorú sa dohoda uzatvára, čo bolo v súlade s § 228 ods. 1 Zákonníka práce.
Každý zamestnanec bol riadne oboznámený s predpismi vzťahujúcimi sa na vykonávanie jeho práce, najmä s predpismi na zaistenie bezpečnosti a ochrany zdravia pri práci. Táto skutočnosť bola uvedená aj priamo v dohode ako jej neoddeliteľná súčasť, čím bola dodržaná povinnosť vyplývajúca z § 224 ods. 2 písm. b) Zákonníka práce.
V súvislosti s plnením opatrenia č. 1 ku kontrolnému zisteniu č. 1 týkajúcom sa absolvovania školení súvisiacich s uzatváraním dohôd predložila povinná osoba kontrolnej skupine faktúru od dodávateľa Poradca podnikateľa, spol. s. r. o., Martina Rázusa 23A, 01 001 Žilina 1, zo dňa 29.8.2024, interné č. 734, predmetom ktorej bolo predplatné školení na rok 2025, na tému „Práca, mzdy a odmeňovanie“ v celkovej výške 134,74 eur. K uvedenej faktúre bol priložený krycí list, vykonanie základnej finančnej kontroly a účtovný doklad. 
K uvedenému opatreniu povinná osoba ďalej predložila históriu školení z portálu Mzdové centrum, z ktorej je zrejmé, že zamestnanci absolvovali školenia na témy:
· Všeobecná úprava dohôd o prácach vykonávaných mimo pracovného pomeru
· Typy dohôd o prácach vykonávaných mimo pracovného pomeru
· Mzdové zvýhodnenia (príplatky) a dohodári
Opatrenie č. 1 ku kontrolnému zisteniu č. 1 bolo splnené. 
Kontrolná skupina v nadväznosti na kontrolné zistenia č. 3, č. 4 a č. 5 uvedené v Správe z kontroly č. 4/2024 skontrolovala vykonávanie základnej finančnej kontroly pri všetkých predložených dohodách. Na základe vykonanej kontroly konštatovala, že povinná osoba postupovala v súlade so zákonom o finančnej kontrole a v zmysle Metodického usmernenia sekcie auditu a kontroly Ministerstva financií SR č. MF/006646/2022-1411 platného od 22.9.2022 k finančnej kontrole vykonávanej podľa zákona č. 357/2015 Z. z. o finančnej kontrole a audite a o zmene a doplnení niektorých zákonov v z. n. p.
Riaditeľka povinnej osoby v súvislosti s výkonom základnej finančnej kontroly k uvedenému opatreniu č. 3 a k opatreniu č. 4 vydala „UPOZORNENIE č. 02/U/2024 zo dňa 13.06.2024“ adresované všetkým zamestnancom, ktorí sú poverení vykonávať finančnú kontrolu, v ktorom riaditeľka ZpS „žiada o zodpovedný prístup k vykonávaniu finančnej kontroly a dodržiavanie smernice o vykonávaní finančnej kontroly, riadne označenie, uvádzanie mena a priezviska a podpisovanie náležitostí vykonávania finančnej kontroly“. 
Povinná osoba predložila kontrolnej skupine Internú smernicu – Smernicu pre výkon finančnej kontroly (ďalej len „Smernica“), platnú od 15.01.2024. Smernica upravuje základné pravidlá a ciele finančnej kontroly a zodpovednosť pri vykonávaní finančnej kontroly na všetkých stupňoch riadenia podľa Organizačného poriadku. 
Opatrenia č. 3, č. 4 a č. 5 ku kontrolným zisteniam č. 3, č. 4 a č. 5 boli splnené.
Národná rada Slovenskej republiky na svojom zasadnutí dňa 21.10.2025 schválila novelu zákona č. 357/2015 Z. z. o finančnej kontrole a audite a o zmene a doplnení niektorých zákonov v z. n. p., ktorá nadobúda účinnosť dňa 1.1.2026. 
Návrh ďalších odporúčaní:
Kontrolná skupina ďalej odporúča:
1. Aktualizovať internú smernicu upravujúcu výkon finančnej kontroly v podmienkach organizácie tak, aby bola v súlade s novelou zákona č. 357/2015 Z. z. o finančnej kontrole a audite a o zmene a doplnení niektorých zákonov v z. n. p., ktorá nadobúda účinnosť dňa 1.1.2026.
Pri kontrole neboli zistené žiadne nedostatky. Správa z kontroly bola vyhotovená dňa 4.11.2025. Kontrola bola ukončená v súlade so zákonom č. 357/2015 Z. z. o finančnej kontrole a audite a o zmene a doplnení niektorých zákonov dňom odovzdania Správy z kontroly č. 20/2025 povinnej osobe dňa 12.11.2025.
Kontrola č. 21/2025
Kontrola plnenia opatrení prijatých na odstránenie nedostatkov zistených pri kontrole č. 10/2023 – Kontrola vybavovania sťažností na Mestskom úrade v Trnave.
Cieľom kontroly je preveriť skutočný stav v plnení opatrení prijatých na odstránenie zistených nedostatkov z predchádzajúcej kontroly. Povinnou osobou je Mestský úrad v Trnave, Trhová 3, 917 01 Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:
1. Kontrolné zistenia a odporúčania na nápravu zistených nedostatkov a na odstránenie príčin ich vzniku uvedené v Správe z kontroly č. 10/2023
2. Stav plnenia prijatých opatrení povinnou osobou pri náprave zistených nedostatkov a odstránení príčin ich vzniku.
V súčasnosti je kontrola v štádiu rozpracovanosti.
Kontrola č. 22/2025
Kontrola plnenia opatrení prijatých na odstránenie nedostatkov zistených pri kontrole č. 14/2023 – Kontrola bežných výdavkov v programe 1. Doprava, podprogram 1.1. Miestne komunikácie, 1.1.1.6 príspevok pre Mestské služby mesta Trnava. 
Cieľom kontroly je preveriť skutočný stav v plnení opatrení prijatých na odstránenie zistených nedostatkov z predchádzajúcej kontroly. Povinnou osobou je príspevková organizácia Mestské služby mesta Trnava, Priemyselná 5, 917 01 Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:
1. Kontrolné zistenia a odporúčania na nápravu zistených nedostatkov a na odstránenie príčin ich vzniku uvedené v Správe z kontroly č. 14/2023
2. Stav plnenia prijatých opatrení povinnou osobou pri náprave zistených nedostatkov a odstránení príčin ich vzniku.
V súčasnosti je kontrola v štádiu rozpracovanosti.
Kontrola č. 23/2025
Kontrola vybavenia sťažnosti na Mestskom úrade v Trnave.
Cieľom kontroly je preveriť skutočný stav vybavenia sťažnosti na Mestskom úrade v Trnave. Mestský úrad v Trnave, Trhová 3, 917 01 Trnava.
Kontrola sa uskutočňuje v súlade so zákonom o obecnom zriadení podľa jednotlivých bodov kontrolného postupu:
1. Legislatíva a vnútorné predpisy k vybavovaniu sťažností na MsÚ v Trnave 
1. Posudzovanie náležitostí doručenej sťažnosti 
1. Vybavenie sťažnosti
1. Dodržiavanie zákonných lehôt.
V súčasnosti je kontrola v štádiu rozpracovanosti.

